b'\n_START_ARTICLE_\nThe Forever War\n_START_SECTION_\nZgodba\n_START_PARAGRAPH_\nGlavni lik je William Mandella, pravkar diplomirani fizik, ki ga vpokli\xc4\x8dejo v vojsko in dodelijo elitni enoti Zdru\xc5\xbeenih narodov v vojni proti civilizaciji Tauranov, na katero je naletelo \xc4\x8dlove\xc5\xa1tvo pri naseljevanju galaksije, ko so pri\xc4\x8deli napadati vesoljske ladje kolonizatorjev._NEWLINE_Enota, ena prvih v ta namen, je sestavljena iz elitnih rekrutov z inteligen\xc4\x8dnim kvocientom preko 150 in izjemno telesno pripravljenostjo. Podvr\xc5\xbeeni so napornemu treningu najprej na Zemlji, nato pa v bazi na Haronu, kjer je zaradi neizprosnega okolja in uporabe pravega streliva med rekruti ve\xc4\x8d \xc5\xbertev. Po kon\xc4\x8danem treningu se odpravijo na prvo nalogo v drugo oson\xc4\x8dje, skozi \xc4\x8drvini podoben pojav, ki omogo\xc4\x8da skoraj takoj\xc5\xa1nje potovanje med zvezdami. Vendar pa mora vesoljska ladja za vstop v t. i. kolapsar (v izvirniku collapsar) potovati blizu svetlobne hitrosti, posledica \xc4\x8desar je podalj\xc5\xa1anje \xc4\x8dasa ob vsakem\xc2\xa0\xc2\xbbskoku\xc2\xab\xc2\xa0zaradi relativisti\xc4\x8dnega u\xc4\x8dinka._NEWLINE_Prvi stik z nasprotniki se sprevr\xc5\xbee v masaker, saj Taurani nimajo nobenih predhodnih izku\xc5\xa1enj z bojevanjem na blizu. Vendar pa z vsakim skokom med kolapsarji prete\xc4\x8de zunaj ladje mnogo ve\xc4\x8d \xc4\x8dasa kot ga do\xc5\xbeivijo pripadniki enote, zato je vsaka nadaljnja bitka z vedno izku\xc5\xa1enej\xc5\xa1imi nasprotniki te\xc5\xbeja. V vojski, ki jo pribli\xc5\xbeno enakovredno sestavljajo mo\xc5\xa1ki in \xc5\xbeenske, za vzdr\xc5\xbeevanje morale aktivno vzpodbujajo promiskuiteto in menjavo spolnih partnerjev. William po nekaj partnericah spozna Marygay, s katero se tudi \xc4\x8dustveno zaplete. Naposled se vrnejo na Zemljo, ki se je v desetletjih od njihovega odhoda drasti\xc4\x8dno spremenila. Zaradi prenaseljenosti zmanjkuje hrane in surovin, ogromno je kriminala, zunaj mest vlada brezvladje in zakon mo\xc4\x8dnej\xc5\xa1ega. Svetovna vlada za zmanj\xc5\xa1anje \xc5\xa1tevila prebivalstva aktivno promovira homoseksualnost._NEWLINE_Frustrirana nad spremembami se William in Marygay vrneta v vojsko, kjer kot veterana avtomatsko dobita oficirski status in poveljstvo nad novimi rekruti. Voja\xc5\xa1ka birokracija lo\xc4\x8di Williama od Marygay, njegove edine vezi s preteklostjo, in mu dodeli poveljstvo nad vojaki, ki govorijo njemu skoraj nerazumljiv jezik, so prakti\xc4\x8dno iste narodnosti in so brez izjeme homoseksualci. Pred tem ga pod hipnozo nau\xc4\x8dijo vse o teoriji vojskovanja od antike do sedanjosti, kar postane neusahljiv vir sarkasti\xc4\x8dnih komentarjev o neizbe\xc5\xbenosti trenutne situacije._NEWLINE_William skoraj povsem na ra\xc4\x8dun sre\xc4\x8de pre\xc5\xbeivi \xc5\xa1tiri leta vojskovanja in postane najizku\xc5\xa1enej\xc5\xa1i vojak. Zadnja bitka, v kateri se morajo zaradi uporabe energijskega polja zate\xc4\x8di k srednjeve\xc5\xa1kim metodam boja, je tudi zadnja bitka v vojni, ki se zaradi podalj\xc5\xa1anja \xc4\x8dasa dejansko kon\xc4\x8da nekaj sto let preden se William in njegova enota vrnejo v na\xc5\xa1e oson\xc4\x8dje. \xc4\x8clove\xc5\xa1tvo je medtem pri\xc4\x8delo s kloniranjem ljudi in se razmno\xc5\xbeuje skoraj izklju\xc4\x8dno na ta na\xc4\x8din. Kloni so sposobni posebnega na\xc4\x8dina komunikacije, ki jim kon\xc4\x8dno omogo\xc4\x8di stik s Taurani (ti so prav tako kloni). Izka\xc5\xbee se, da je bila nekaj tiso\xc4\x8d let trajajo\xc4\x8da vojna posledica stra\xc5\xa1anske pomote, ki je iz\xc5\xa1la iz nezmo\xc5\xbenosti komuniciranja._NEWLINE_William na koncu ponovno sre\xc4\x8da Marygay, ki je kon\xc4\x8dala s slu\xc5\xbeenjem mnogo prej in skupaj z ostalimi veterani najela ladjo, s katero so izkori\xc5\xa1\xc4\x8dali u\xc4\x8dinek podalj\xc5\xa1anja \xc4\x8dasa da bi po\xc4\x8dakali na zadnje pre\xc5\xbeivele. Ustalijo se v eni izmed\xc2\xa0\xc2\xbbstaromodnih\xc2\xab, heteroseksualnih kolonij, ki obstajajo za primer, da bi se kloniranje izkazalo za dolgoro\xc4\x8dno zgre\xc5\xa1eno strategijo pre\xc5\xbeivetja. Epilog je novica iz leta 3143, ki oznanja rojstvo zdravega sina Williama in Marygay.'